**Kirkasvalokuuloke** eli **korvavalo** on suomalaisen Valkee Oy:n kehittämä laite, jossa korvatulppiin sijoitettujen kahden led-valon avulla johdetaan valoa korvakäytävien kautta aivojen valoon reagoiville alueille. Yhtiön ja Oulun yliopiston tekemien kontrolloitujen*selvennä* kliinisten tutkimusten mukaan 12 minuutin kirkasvalohoito 1–3 kertaa vuorokaudessa lievittää aikaerorasituksen ja kaamosmasennuksen oireita. 

Miljoonaluokan rahoituksen sijoittajilta 2010-luvulla kerännyt laitteen markkinoija Valkee Oy ajautui konkurssiin marraskuussa 2021.

Laitteen toiminta
-----------------

Valkeen kirkasvalokuuloke on CE-rekisteröity lääkinnällinen laite. Toimintamekanismiksi laitteelle esitetään, että aivoissa on valovasteellisia reseptoreita, joihin valo pääsee korvakäytävää pitkin. Aivojen aktivoituminen korvakäytävän kautta annosteltavalla valolla on osoitettu Tampereen yliopiston tutkimuksissa. Valkeesta riippumaton Tampereen yliopiston tutkijaryhmä julkaisi helmikuussa 2014 tutkimuksen, jossa todettiin korvakäytävän kautta annosteltavan valon vaikuttavan aivoihin ja kulkeutuvan aivojen valovasteellisiin osiin.

Kritiikki
---------

### Puutteita tutkimuksissa

Valkee yritti sitkeästi löytää tutkimusnäyttöä tuotteelleen. Lumeryhmällä kontrolloitu kliininen tutkimus julkaistiin vertaisarvioidussa tiedelehdessä vuonna 2015. Aiemmista Oulun yliopiston kirkasvalokuulokkeella tekemistä varhaisista tutkimuksista puuttuvat osittain kontrolliryhmät. 

### Valon vaikuttavuus

Sveitsiläistutkimuksessa yksi yöllinen annos korvavaloa ei saanut aikaiseksi melatoniinivastetta suhteessa vertailuryhmään. Lisäksi Valkeen tiivis mukanaolo monissa tutkimuksissa herätti epäilyksiä tutkijoiden ja tulosten riippumattomuudesta. Marraskuussa 2013 julkaistussa tiedotteessa Valkee ilmoitti tehneensä lumekontrolloidun tutkimuksen, jossa kertoi havainneensa korvavalojen lievittäneen koehenkilöiden ahdistusoireita tilastollisesti merkittävästi vertailuryhmää enemmän. Tutkimustulosten raportointi herätti kuitenkin kysymyksiä ja ainakaan toistaiseksi tutkimusta ei ole julkaistu vertaisarvioidussa lehdessä. Tampereen yliopiston tutkimuksessa aivovasteissa havaittiin muutoksia korvavaloa käytettäessä, mutta tällä ei löydetty vaikutusta käyttäytymiseen. 

### Huuhaa-palkinto

Skepsis antoi Huuhaa-palkinnon 2012 Valkee Oy:lle kirkasvalokuulokkeista "ansiokkaasta heikosti tutkitun terveystuotteen markkinoinnista".

Valmistajayritys
----------------

Valkee keräsi perustamisensa jälkeen 10,2 miljoonaa dollaria pääomasijoituksia. Yhtiön tunnetuimpiin sijoittajiin kuului ranskalais-amerikkalainen pääomasijoitusyhtiö Merieux Développement, joka on osa Merieux'n perheen terveysteknologiakokonaisuutta. Suomalaisia sijoittajia olivat muun muassa entinen Nokia-johtaja Anssi Vanjoki ja Jaikun perustaja Jyri Engeström.

Startup-yhtiöille tyypillisesti Valkee oli perustamisestaan lähtien tappiollinen. Yhtiön liikevaihto vaihteli €640 000 ja €1 900 000 välillä vuosina 2013-2016. Keväällä 2017 yrityksen kerrottiin menettäneen tappioiden takia osakepääomansa mutta hakevan uutta riskipääomaa. Valkee Oy ajautui konkurssiin marraskuussa 2021.

Valkeen valmistamia kirkasvalokuulokkeita oli vuonna 2013 myyty 45 000. Monet tunnetut henkilökohtaisen terveyden alan mielipidejohtajat ja biohakkerit kuten Ben Greenfield ovat kokeneet laitteen käytön hyvin positiivisesti.

Lähteet
-------

1. ↑  Valkee Oy:n verkkosivusto Valkee.
2. 1 2  Transcranial Light and Symptoms of Jetlag: A Randomized, Placebo-Controlled Trial *Aerospace Medicine and Human Performance: Vol.86, No.4, April 2015*.  (englanniksi)
3. ↑  Transcranial bright light treatment via the ear canals in seasonal affective disorder: a randomized, double-blind dose-response study *BMC Psychiatry 2014. 14:288*.  (englanniksi)
4. ↑  Human Brain Reacts To Transcranial Extraocular Light *PLOS One. February 2016*.  (englanniksi)
5. ↑  Lihua Sun, Jari Peräkylä, Anselmi Kovalainen, Keith H. Ogawa, Pekka J. Karhunen, Kaisa M. Hartikainen: Human Brain Reacts to Transcranial Extraocular Light *PLOS Online*.  February 24, 2016.
6. ↑  Linja-aho, Vesa (toim. Tiina Raevaara): "Humpuukitekniikka terveydenhoidon apuna", *Voiko se olla totta?*, s. 122. Tähtitieteellinen yhdistys Ursa, 2017.
7. 1 2  Korvavalon tehosta ei näyttöä - TS Hyvinvointi *TS Hyvinvointi*.  20.4.2015. Viitattu 11.6.2017.
8. 1 2  Toimiiko Valkeen kallovalo todella? *Talouselämä*. Viitattu 11.6.2017. (englanniksi)
9. ↑  Valkee korvavalo: Sveitsin yliopiston tutkimus paljastaa, että korvakäytävän valaiseminen on tehotonta *Roskatiede*.  19.11.2013. Viitattu 11.6.2017.
10. ↑  Valkee löysi lisätodisteita valokuulokkeiden tehosta *Ilta-Sanomat*.  20.11.2013. Viitattu 11.6.2017.
11. ↑  HumanCharger-Summary-of-published-peer-reviewed-findings-2017-1.pdf *humancharger.com*.  (englanniksi)
12. ↑  Tutkimus: Korvavalo muuttaa aivofysiologiaa – professori suhtautuu tuloksiin varauksellisesti *Helsingin Sanomat*.  14.3.2016. Viitattu 11.6.2017.
13. ↑  Skepsis
14. ↑  TechCrunch: Valkee funding history *CrunchBase*.
15. ↑  Merieux Developpement kotisivu *merieux-developpement.com*.
16. ↑  Pitkänen, Perttu: Vanjoki luottaa korvavaloon *Ilta-Sanomat*.  15.12.2010. Viitattu 25.11.2021.
17. ↑  Asiakastieto: Valkee Oy taloustiedot *asiakastieto.fi*.
18. ↑  T&T: Huuhaa-palkittu korvavaloyhtiö Valkee menetti osakepääomansa, *Iltalehti* 7.4.2017. Viitattu 27.7.2017.
19. ↑  Onali, Alma: Korvavalo­yhtiö Valkee ajautui konkurssiin *Helsingin Sanomat*.  22.11.2021. Viitattu 22.11.2021.
20. ↑  TechCrunch: With 45,000 Units Shipped, Valkee’s Light-Emitting ‘Medical iPod’ Gets A Sleeker Look *techcrunch.com*.
21. ↑  Ben Greenfield: The Ultimate Guide To Using Light To Biohack Your Circadian Rhythms, Sleep Better & Beat Jet Lag Forever. *bengreenfieldfitness.com*.

Aiheesta muualla
----------------

* Yhtiön kotisivut www.humancharger.com
* Ylen uutiset: Kirkasvalo virkisti. Yle 20.12.2012
* Yle MOT, Archive.org
* Tutkimus: Korvavalo tehokas kaamosmasennuksen hoidossa. Hs.fi 8.11.2011 (Internet Archive)